TARYBOS SPRENDIMAS
2004 m. gruodžio 22 d.
dėl Europos bendrijos ir Šveicarijos Konfederacijos susitarimo, iš dalies keičiančio 1972 m. liepos 22 d. Europos ekonominės bendrijos ir Šveicarijos Konfederacijos susitarimą dėl perdirbtiems žemės ūkio produktams taikomų nuostatų, sudarymo ir laikino taikymo
(2005/45/EB)
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 133 straipsnį, kartu su 300 straipsnio 2 ir 4 dalimis,
atsižvelgdama į Komisijos pasiūlymą,
kadangi:
(1)
Taryba įgaliojo Komisiją vesti su Šveicarijos Konfederacija derybas dėl Europos bendrijos ir Šveicarijos Konfederacijos susitarimo, iš dalies keičiančio 1972 m. liepos 22 d. Europos ekonominės bendrijos ir Šveicarijos Konfederacijos susitarimą dėl perdirbtiems žemės ūkio produktams taikomų nuostatų.
(2)
Remiantis 2004 m. spalio 20 d. Tarybos sprendimu (1) ir atsižvelgiant į jo sudarymą vėliau, Bendrijos vardu susitarimas buvo pasirašytas 2004 m. spalio 26 d.
(3)
Susitarime numatyta, kad iki jo įsigaliojimo jis taikomas laikinai.
(4)
Susitarimas turėtų būti patvirtintas,
NUSPRENDĖ:
1 straipsnis
Europos bendrijos ir Šveicarijos Konfederacijos susitarimas, iš dalies keičiantis 1972 m. liepos 22 d. Europos ekonominės bendrijos ir Šveicarijos Konfederacijos susitarimą dėl perdirbtiems žemės ūkio produktams taikomų nuostatų, patvirtinamas Bendrijos vardu.
Susitarimo tekstas pridedamas prie šio sprendimo.
2 straipsnis
Komisija patvirtina Bendrijos poziciją dėl Jungtinio komiteto sprendimų ar rekomendacijų pagal 1972 m. liepos 22 d. Europos bendrijos ir Šveicarijos Konfederacijos susitarimo 2 protokolo 7 straipsnį.
3 straipsnis
Tarybos pirmininkas Bendrijos vardu pateikia Susitarimo 5 straipsnio 1 dalyje numatytą pranešimą (2).
4 straipsnis
Remiantis Susitarimo 5 straipsnio 2 dalimi ir kol jis įsigalios, Susitarimas taikomas laikinai nuo 2005 m. vasario 1 d., jeigu tuo pat metu yra priimamos įgyvendinimo priemonės, kaip apibrėžta 2 protokolo 5 straipsnio 4 dalyje.
5 straipsnis
Šis sprendimas skelbiamas Europos Sąjungos oficialiajame leidinyje.
Priimta Briuselyje, 2004 m. gruodžio 22 d.